五言春日侍宴望海應詔
作者：劉洎
朝代：唐

paragraphs: 巨壑觀無際，靈異藴難詳。
尋真遊漢武，架石駐秦皇。
方丈神仙敻，蓬萊道路長。
俱由肆情慾，非爲恤封壃（同「疆」）。
何如應順動，鳴鑾事省方。
徘徊臨委輸，迢遰極扶桑。
滔滔四瀆府，浩浩百川王。
浮天還納漢，浴日乍翻光。
夷洲曖淑景，有島麗時芳。
幸屬滄波謐，欣逢寶化昌。
（《翰林學士集》）（按：此詩原署「侍中清苑縣開國男臣劉泊上」，「泊」爲「洎」之誤。
張步雲《唐代逸詩輯存》收本詩。
）。